อังกฤษกดดัน ตู่เลือกตั้ง เสรี-เปิดกว้าง
คสช.ใช้สโมสรทบ.นัดพบแบบเดียวกับวันยึดอำนาจ,เทเรซา เมย์ เปิดบ้านเลขที่ 10 รับ บิ๊กตู่ ขอไทยจัดเลือกตั้งตามมาตรฐานสากล ประยุทธ์ ตอกย้ำต้นปี 62 ได้เลือกตั้งแน่ เดินสายโรดโชว์นักลงทุนเมืองผู้ดี ดึงความเชื่อมั่น บิ๊กป้อม ประกาศวันนัดพบพรรคการเมือง 25 มิ.ย. มีเสียว ใช้สโมสร ทบ. ย้อนรอยวันยึดอำนาจ ให้เวลาแค่ 2 ชั่วโมง เมิน พท.-อนาคตใหม่ตั้งแง่ ส่วนพรรคอื่น ปชป.-ชทพ.-ชพน. พร้อมส่งตัวแทนมาครบ สมชาย ฟุ้ง พท.เผชิญแรงดูดแต่ยังแน่นปึ้ก แห่อวยพร น้องปู สู้หมู่มาร ยิ่งลักษณ์ ปลื้มคนแห่เบิร์ธเดย์ บอกมีความสุขได้อยู่ฉลองกับพี่ชาย ทักษิณ ลั่น พี่จะดูแลน้อง ธนาธร กร้าวตอกใส่ อาสุริยะ ทรยศอุดมการณ์,ทุกฝ่ายจับตามองการเดินทางเยือนอังกฤษและฝรั่งเศส ของ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ที่ยังคงตอกย้ำโรดแม็ปเลือกตั้งจะมีขึ้นในต้นปี 2562 แน่นอน ล่าสุด พล.อ.ประวิตร วงษ์สุวรรณ รองนายกรัฐมนตรี กำหนดนัดหารือพรรคการเมืองแล้วในวันที่ 25 มิ.ย. ที่สโมสรทหารบก ถนนวิภาวดี,เมื่อวันที่ 21 มิ.ย.ผู้สื่อข่าวรายงานถึงภารกิจการเดินทางเยือนสหราชอาณาจักรของ พล.อ.ประยุทธ์ จันทร์โอชา นายกรัฐมนตรี และหัวหน้าคณะรักษา ความสงบแห่งชาติ (คสช.) ว่า เมื่อเวลา 14.45 น.ของวันที่ 20 มิ.ย. (ตามเวลาท้องถิ่นช้ากว่าไทย 6 ชั่วโมง) พล.อ.ประยุทธ์พร้อมด้วยนายสมคิด จาตุศรีพิทักษ์ รองนายกรัฐมนตรี ได้ประชุมมอบนโยบายแก่ทีมประเทศไทย โดย พล.อ.ประยุทธ์กล่าวว่า เป็นครั้งแรกในรอบ 4 ปีที่เดินทางเยือนยุโรป อังกฤษถือเป็นประเทศแรก ขอบคุณทุกคนที่ทุ่มเททำงานเต็มที่เพื่อประเทศชาติ ขณะนี้สถานการณ์การเมือง ความมั่นคง และเศรษฐกิจดีขึ้น ดูได้จากก่อนการเข้ามาบริหารประเทศจีดีพีติดลบ ปัจจุบันอยู่ที่ร้อยละ 4.7 ทุกคนต้องร่วมกันทำงานให้มากขึ้น ให้ไทยเป็นจุด ศูนย์กลางเชื่อมต่อไปยังภูมิภาคอาเซียน,ต่อมาเวลา 16.33 น. พล.อ.ประยุทธ์พร้อมคณะ เดินทางไปยังทำเนียบนายกรัฐมนตรีสหราชอาณาจักร บ้านเลขที่ 10 Downing Street ทันทีที่ไปถึงนางเทเรซา เมย์ นายกรัฐมนตรีอังกฤษ ได้เดินออกมาต้อนรับพร้อมจับมือทักทาย เดินนำเข้าไปภายในบ้าน โดยมีทีมรัฐมนตรีด้านเศรษฐกิจของทั้ง 2 ประเทศร่วมหารือ นางเทเรซา เมย์กล่าวว่า ขอต้อนรับทุกคน สหราชอาณาจักรให้ความสำคัญกับประเทศไทย เพราะเป็นประเทศที่มีศักยภาพในทุกด้าน มีนักลงทุนของสหราชอาณาจักรเข้าไปลงทุนในไทย ที่ผ่านมาสหราชอาณาจักรได้ติดตามพัฒนาการของไทย ทั้งทางการเมือง เศรษฐกิจ และการปฏิรูป ซึ่งจะนำไปสู่การเลือกตั้งในอนาคต อยากให้กำลังใจประเทศไทยในการพัฒนาประเทศไปสู่การเลือกตั้ง ซึ่งจะทำให้เกิดความเชื่อมั่นด้วย,จากนั้น พล.อ.ประยุทธ์ให้สัมภาษณ์ว่า ทั้ง 2 ประเทศมีความสัมพันธ์มากว่า 400 ปี ต้องขอบคุณนางเทเรซา เมย์ที่ให้เข้าพบ หวังว่าการพบกันครั้งนี้จะทำให้การค้าการลงทุนในไทย และภูมิภาคอาเซียนดีขึ้น เพราะไทยมีศักยภาพมีเศรษฐกิจดีอันดับ 2 ในอาเซียน อยากให้สหราชอาณาจักรให้ความสำคัญกับไทย เข้ามาเป็นหุ้นส่วนยุทธศาสตร์กัน เป็นประตูเดินหน้าสร้างความเติบโตทางเศรษฐกิจในอาเซียน การเปลี่ยนแปลงในไทยจะเป็นไปในทิศทางที่ดีขึ้น โดยเฉพาะด้านเศรษฐกิจเติบโตต่อเนื่อง มีโครงการต่างๆทั้งเขตเศรษฐกิจพิเศษภาคตะวันออก (อีอีซี) ไทยแลนด์ 4.0 และไทยแลนด์+1 เหมาะที่จะเข้าไปลงทุนในไทย,พล.อ.ประยุทธ์กล่าวต่อว่า ส่วนเรื่องการเดินหน้า ทางการเมืองไปสู่ประชาธิปไตยของไทย ต้นปีหน้า (2562) จะมีการเลือกตั้งแน่นอน เพราะกฎหมายเกี่ยวกับการเลือกตั้งหลายฉบับทยอยประกาศบังคับใช้แล้ว การเดินหน้าสู่ประชาธิปไตยของไทยต้องมีมาตรฐานเป็นที่ยอมรับ และเหมาะกับบริบทของความเป็นไทย สิ่งที่รัฐบาลไทยกำลังดำเนินการขณะนี้คือเดินหน้าการปฏิรูป โดยมีวัตถุประสงค์ให้มีการพัฒนาที่มีระเบียบแบบแผน ประเด็นสำคัญอีกเรื่องประเทศไทยต้องเตรียมตัวจัดงานเฉลิมฉลองพิธีบรมราชาภิเษก สมเด็จพระเจ้าอยู่หัวรัชกาลที่ 10 จะทำไปพร้อมๆกัน,ผู้สื่อข่าวที่ติดตามไปทำข่าวภารกิจของนายกฯและคณะรายงานเพิ่มเติมว่า ก่อนเดินทางกลับโรงแรมที่พัก พล.อ.ประยุทธ์ได้สั่งให้จอดรถทักทายกับกลุ่มคนไทยในลอนดอนที่มาให้กำลังใจ บริเวณด้านหน้าทำเนียบนายกรัฐมนตรีสหราชอาณาจักร โดยบริเวณดังกล่าวมีทั้งกลุ่มผู้สนับสนุน และกลุ่มที่คัดค้าน พล.อ.ประยุทธ์มารวมตัวอยู่กันคนละฝั่งถนน Downing Street โดยฝ่ายสนับสนุนได้ตะโกนให้ พล.อ.ประยุทธ์เป็นนายกฯต่อไป ส่วนฝ่ายต่อต้าน นำโดยนายใจ อึ๊งภากรณ์ แกนนำกลุ่มคนไทยยูเค ได้อ่านแถลงการณ์ประณามการละเมิดสิทธิมนุษยชนในไทย และแสดงความเสียใจที่นายกฯสหราชอาณาจักรให้การต้อนรับและเชิญ พล.อ.ประยุทธ์มาเยือน,ผู้สื่อข่าวรายงานว่า วันเดียวกันนี้เพจเฟซบุ๊ก PMDU Thailand ได้โพสต์ภาพ พล.อ.ประยุทธ์ พร้อมนายสมคิด จาตุศรีพิทักษ์ รองนายกฯ นายสนธิรัตน์ สนธิจิรวงศ์ รมว.พาณิชย์ ขณะเดินชมสวนที่อยู่บริเวณหลังโรงแรมที่พักในอิริยาบถที่ผ่อนคลาย พร้อมระบุข้อความว่า นายกฯพล.อ.ประยุทธ์ พร้อมคณะรัฐมนตรีเศรษฐกิจ ในการมาเยือนยุโรปในรอบ 4 ปี พร้อมระบุว่าเป็นภาพหลังจากที่นายกฯได้เข้าพบหารือกับนายกฯอังกฤษแล้ว เป็นที่น่าสังเกตว่าเครื่องแต่งกายที่ พล.อ.ประยุทธ์สวมใส่บางชิ้นเป็นแบรนด์เนม อย่างผ้าพันคอสีดำยี่ห้อแบรนด์ดังหลุยส์ วิตตอง,ต่อมาเวลา 08.15 น. วันที่ 21 มิ.ย. ตามเวลาท้องถิ่น ที่โรงแรมรอยัล แลงคาสเตอร์ พล.อ.ประยุทธ์หารือกับผู้บริหารบริษัทเอกชนในสหราชอาณาจักร 3 ราย ประกอบด้วย บริษัท Arup บริษัท HSBC และบริษัท Prudential ที่มีความเชี่ยวชาญด้านพลังงาน โครงสร้างพื้นฐาน การลงทุน เศรษฐกิจดิจิทัล และความร่วมมือของภาครัฐ รับฟังนโยบายและแผนการลงทุน แสวงหาความร่วมมือการลงทุนพื้นที่อีอีซี จากนั้นเดินทางไปยังโรงแรมเดอะแลนมาร์ค เปิดงาน Transforming Thailand พร้อมกล่าวแสดงวิสัยทัศน์แก่ภาคเอกชนไทย-อังกฤษ และร่วมเป็นสักขีพยานลงนามความตกลงโครงการ Eat Thai Visit Thai ระหว่างการท่องเที่ยวแห่งประเทศไทย กับกลุ่มร้านอาหารไทยรายใหญ่ในสหราชอาณาจักร พบปะกับผู้แทนชุมชนชาวไทยในสหราชอาณาจักร,ผู้สื่อข่าวรายงานว่า สถานทูตอังกฤษประจำประเทศไทย ได้เผยแพร่คำแถลงของโฆษกประจำทำเนียบนายกรัฐมนตรีสหราชอาณาจักร ต่อผลการหารือของนางเทเรซา เมย์ กับ พล.อ.ประยุทธ์ จันทร์โอชา ระบุว่า ผู้นำทั้ง 2 ประเทศรู้สึกยินดีในมิตรภาพอันยาวนาน และตระหนักถึงความสำคัญของการกระชับความเป็นหุ้นส่วนทางยุทธศาสตร์ในด้านต่างๆ เช่น ด้านการค้า ความมั่นคง เห็นตรงกันว่าการที่สหราชอาณาจักรออกจากสหภาพยุโรป ความสัมพันธ์ทวิภาคีด้านการค้าและการลงทุนจะยังคงดำเนินต่อไปอย่างแข็งแกร่งยิ่งขึ้น รวมถึงยังหารือถึงความร่วมมือความมั่นคงระหว่างประเทศ การเพิ่มความมั่นคงทางไซเบอร์ นอกจากนี้ นางเทเรซา เมย์ ขอให้มีความคืบหน้าเกี่ยวกับการดำเนินการให้มีการเลือกตั้งอย่างเสรี และเปิดกว้างในประเทศไทย โดยให้เป็นไปตามมาตรฐานสากล รวมถึงการยกเลิกข้อจำกัดต่างๆ ที่มีต่อพรรคการเมืองโดยเร็ว,โดยสำนักข่าวเอเอฟพีรายงานตรงกันว่า นางเทเรซา เมย์ หารือกับ พล.อ.ประยุทธ์ ขอให้รัฐบาลไทยดำเนินความคืบหน้าจัดการเลือกตั้งอย่างเสรีและเปิดกว้างตามมาตรฐานสากล พร้อมยกเลิกข้อจำกัดต่างๆที่มีต่อพรรคการเมืองโดยเร็ว ขณะที่ พล.อ.ประยุทธ์ให้การรับรองว่า ไทยจะจัดการเลือกตั้งต้นปี 2562,วันเดียวกันเวลา 10.00 น. ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ให้สัมภาษณ์ถึงกรณีมีกลุ่มคนไทยในลอนดอนเคลื่อนไหวต่อต้านนายกฯที่เดินทางไปเยือนอังกฤษ ว่า เห็นมี 3 คนมั้ง เมื่อถามว่า เห็นมีหลายคนเหมือนกันสัก 10 คนได้ พล.อ.ประวิตรย้อนกลับว่า หูยยย 10 คนเยอะเหรอ แหมไม่มีหรอก ภาพลักษณ์คนไม่พอใจก็มี จะให้พอใจทุกคนใช่ไหม เมื่อถามว่า ทางกระทรวงการต่างประเทศต้องมีการประสานเพื่อพูดคุยทำความเข้าใจหรือไม่ รองนายกฯตอบว่า ไม่ต้อง คนที่เขาไปรับนายกฯกันเยอะแยะทำไมไม่พูด คนมารับ ตั้งกี่คนไม่เห็นหรอ ออกทีวีเต็มเลย,พล.อ.ประวิตรยังกล่าวถึงการเชิญพรรคการเมืองมาพูดคุยเรื่องการปลดล็อกทางการเมืองว่า นัดพูดคุยวันที่ 25 มิ.ย. ช่วงบ่าย ที่สโมสรทหารบก ถนนวิภาวดี คาดว่าจะใช้เวลาประมาณ 2 ชั่วโมง เมื่อถามว่า พรรคเพื่อไทยและพรรคอนาคตใหม่ยืนยันว่าจะไม่เข้าร่วม พล.อ.ประวิตรตอบว่า ไม่ส่งผลกระทบอะไร ต้องปฏิบัติตามกฎหมาย ตามกฎระเบียบที่รัฐบาล และ กกต.ออกไป เมื่อถามว่าถ้ามีข้อตกลงอะไร 2 พรรคที่ไม่เข้าร่วมต้องยอมรับด้วยหรือไม่ พล.อ.ประวิตรถามกลับว่า ตกลงอย่างไร ไม่มีตกลง เมื่อถามว่า เป็นข้อตกลงเรื่องการคลายล็อก พล.อ.ประวิตรตอบว่า ก็บอกไปว่าจะต้องคลายอย่างไรเท่านั้นเอง ส่วนจะนำร่างสัญญาประชาคมเพื่อสร้างความปรองดองมาทำความเข้าใจด้วยหรือไม่นั้น ไม่เกี่ยวนี่เรื่องของการเมืองโดยเฉพาะ,เมื่อถามว่า จะเปิดเผยผลการหารือได้หรือไม่ รองนายกฯตอบว่า เปิดเผยอยู่แล้ว ถ้าตกลงกันอย่างไรก็เปิดเผย โดยจะให้นายวิษณุ เครืองาม รองนายกรัฐมนตรี เป็นผู้แถลงผลการพูดคุย เมื่อถามว่า การหารือเห็นว่าจะมีหลายรอบ พล.อ.ประวิตรตอบว่า มีเพียง 2 รอบเท่านั้น คือ รอบที่ตนเป็นประธาน และรอบที่นายกฯเป็นประธานฯ โดยนำข้อมูลทั้งหมดที่ได้ในครั้งนี้ไปให้นายกฯ เพื่อพิจารณาก่อนประชุมหารืออีกรอบหนึ่ง เมื่อถามว่า การที่พรรคการเมืองบางกลุ่มนัดออกรอบตีกอล์ฟ กังวลกับการเคลื่อนไหวเหล่านี้หรือไม่ พล.อ.ประวิตรกล่าวว่า ไม่กังวลกำหนดไว้แล้วก็อย่าไปทำกิจกรรมทางการเมือง และคงไม่ต้องกำชับเจ้าหน้าที่ให้ดูแลอะไร, ,ผู้สื่อข่าวรายงานว่า สำหรับสโมสรทหารบก ถนนวิภาวดี ที่ พล.อ.ประวิตรใช้เป็นสถานที่นัดพูดคุยกับพรรคการเมืองครั้งนี้ เป็นสถานที่เดียวกับที่พล.อ.ประยุทธ์ จันทร์โอชา เคยนัดคู่ขัดแย้งทางการเมือง ระหว่างรัฐบาล น.ส.ยิ่งลักษณ์ ชินวัตร และกลุ่ม กปปส.มาพูดคุยเพื่อหาทางออก แต่ไม่สามารถตกลงกันได้สุดท้ายพล.อ.ประยุทธ์ จึงได้ยึดอำนาจจากรัฐบาล น.ส.ยิ่งลักษณ์,ด้านนายอภิสิทธิ์ เวชชาชีวะ หัวหน้าพรรคประชาธิปัตย์และอดีตนายกฯ กล่าวว่า การนัดหารือระหว่างรัฐบาล คสช.กับพรรคการเมือง ในวันที่ 25 มิ.ย. ตนติดภารกิจอื่นที่นัดหมายไว้ก่อนแล้ว จึงพิจารณากับผู้บริหารพรรคว่าจะส่งตัวแทนพรรคไปร่วมหารือ เพื่อบอกถึงปัญหาอุปสรรค,ผู้สื่อข่าวรายงานว่า คณะผู้บริหารพรรคประชาธิปัตย์ มีความเห็นให้ส่งนายจุรินทร์ ลักษณวิศิษฎ์ รองหัวหน้าพรรคฯ น.ต.สุธรรม ระหงษ์ ผู้อำนวยการพรรค เป็นตัวแทนไปร่วมหารือกับ คสช.ในวันที่ 25 มิ.ย.,นายนิกร จำนง ผอ.พรรคชาติไทยพัฒนา กล่าวว่า ได้รับหนังสือเชิญจาก คสช. ให้เข้าหารือในวันที่ 25 มิ.ย.แล้ว พร้อมส่งนายวราวุธ ศิลปอาชา ที่ปรึกษาหัวหน้าพรรคชาติไทยพัฒนา ตนและนายภราดร ปริศนานันทกุล อดีต ส.ส.อ่างทอง เข้าหารือ ส่วนประเด็นคงเหมือนที่เคยเสนอไปแล้ว คือ การปฏิบัติตัวให้เป็นไปตามกฎหมายใหม่ เช่น การประชุมใหญ่เพื่อวางแนวทางจัดทำนโยบาย ข้อบังคับพรรค องค์ประชุม และสาขาพรรค และเรื่องการเลือกคณะกรรมการบริหารพรรคชุดใหม่ รวมทั้งข้อกำหนดและบท บัญญัติของกฎหมาย อาทิ การหาสมาชิก การตั้งสาขาพรรคตามที่กฎหมายกำหนด รวมถึงการทำไพรมารีโหวต โดยต้องขอให้ คสช.ปลดล็อก,นายสมศักดิ์ ปริศนานันทกุล แกนนำพรรคชาติไทยพัฒนา กล่าวว่า พรรคชาติไทยพัฒนายืนยันว่าจะไปร่วมหารือกับ คสช.แน่นอน ส่วนคำยืนยันของนายกฯที่ได้พูดที่ประเทศอังกฤษ ว่าจะมีการเลือกตั้งแน่ช่วงต้นปี 62 นั้น ยังไม่รู้ว่าจะเป็นเดือนไหน ต้องรอกันต่อไป ถ้ายื้อไปเรื่อยก็ไม่เป็นผลดีต่อรัฐบาล,นพ.วรรณรัตน์ ชาญนุกูล หัวหน้าพรรคชาติพัฒนา กล่าวว่า ในส่วนของพรรคชาติพัฒนา มีตน นายประเสริฐ บุญชัยสุข เลขาธิการพรรค และนายอรัญ พันธุมจินดา รองผู้อำนวยการและฝ่ายกฎหมายของพรรค ร่วมหารือในวันดังกล่าว เนื่องจากประเด็นการหารือ ทั้งการเตรียมการเลือกตั้ง การทำความเข้าใจในประเด็นข้อสงสัยเกี่ยวกับการดำเนินการกิจกรรมทางการเมืองภายใต้บทบัญญัติของรัฐธรรมนูญ และกฎหมายที่เกี่ยวข้องกับการเลือกตั้ง ล้วนแต่เป็นประเด็นที่สำคัญที่พรรคการเมืองต้องทำความเข้าใจตรงกัน ไม่ให้เกิดปัญหาในทางปฏิบัติภายหลัง,ที่สำนักงาน กกต. นายธนาธร จึงรุ่งเรืองกิจ ว่าที่หัวหน้าพรรคอนาคตใหม่ พร้อมนายปิยบุตร แสงกนกกุล ว่าที่เลขาธิการพรรค นำเอกสารและรายชื่อสมาชิกจำนวน 670 คน มายื่นจดจัดตั้งพรรคอนาคตใหม่ พร้อมทุนประเดิม 1,082,679 บาท นายปิยบุตรกล่าวว่า ได้ตรวจเอกสารมาถูกต้องค่อนข้างสมบูรณ์ จากการสอบถามเจ้าหน้าที่ กกต.คาดว่าอย่างช้าไม่เกินต้นเดือน ก.ย. นายทะเบียนพรรคการเมืองจะรับจดแจ้งให้อนาคตใหม่เป็นพรรคการเมืองโดยสมบูรณ์ แต่เราคงไม่ไปร่วมประชุมกับ คสช.ในวันที่ 25 มิ.ย. แต่พร้อมทำตามกติกาที่ คสช.วางไว้ ยืนยันว่าสิ่งที่ คสช.ต้องทำคือ การคืนสิทธิเสรีภาพให้พรรคการเมือง และประชาชน ทำกิจกรรมทางการเมืองอย่างเสรี,นายธนาธร จึงรุ่งเรืองกิจ กล่าวถึงกระแสดูดอดีต ส.ส.ของกลุ่มสามมิตร ว่า เป็นเรื่องที่ดี จะได้รู้กันว่านักการเมืองคนไหนเลือกอยู่ฝ่ายประชาธิปไตย หรือยืนอยู่กับฝ่ายเผด็จการ นักการเมืองคนไหนอยากมีส่วนในการสืบทอดอำนาจให้ คสช. แสดงตัวออกมาเลยประชาชนจะได้เห็น การเลือกตั้งที่จะมีขึ้นถือเป็นครั้งประวัติศาสตร์ ว่าประชาชนจะตัดสินให้ คสช. สืบทอดอำนาจต่อหรือไม่ การที่มีนักการเมืองแสดงตัวชัดเจนทั้งทางตรงหรือทางอ้อม ว่าสนับสนุน คสช. หรือไปรับใช้เผด็จการ ถือว่าทอดทิ้งอุดมการณ์ประชาธิปไตย ทรยศต่อจรรยาบรรณวิชาชีพตัวเอง เมื่อถามว่าหนึ่งในนั้นมีนายสุริยะ จึงรุ่งเรืองกิจ อาแท้ๆอยู่ด้วย นายธนาธรตอบว่า ก็มองอย่างที่กล่าวไป,ช่วงเที่ยงวันเดียวกัน ที่สนามกอล์ฟอัลไพน์ บรรดาแกนนำ และอดีต ส.ส.พรรคเพื่อไทย ประมาณ 30 คน นำโดยนายสมชาย วงศ์สวัสดิ์ อดีตนายกรัฐมนตรี นายชัยเกษม นิติสิริ อดีต รมว.ยุติธรรม นายพงษ์ศักดิ์ รักตพงศ์ไพศาล อดีต รมว.พลังงาน นายจาตุรนต์ ฉายแสง อดีต รมว.ศึกษาธิการ น.อ.อนุดิษฐ์ นาครทรรพ อดีต รมว.ไอซีที นายชูศักดิ์ ศิรินิล ประธานคณะทำงานฝ่ายกฎหมายพรรค นายนิคม ไวยรัชพานิช อดีตประธานวุฒิสภา นายสมคิด เชื้อคง อดีต ส.ส. อุบลราชธานี ร่วมออกรอบตีกอล์ฟ นายสมชายกล่าวถึงกระแสการดูดอดีต ส.ส.อีสานพรรคเพื่อไทย ว่า คงมีอดีต ส.ส.ไปบ้างนิดหน่อย แต่ยืนยันว่า พรรคเพื่อไทยยังเป็นปึกแผ่นแน่นเหนียว แต่การตัดสินใจถือเป็นสิทธิของแต่ละคน เชื่อว่าวันนี้ประชาชนตัดสินใจแล้วว่าจะเลือกแบบไหน เรารอเพียงเวลา,นายสมชายกล่าวต่อว่า คนที่อยู่กับพรรคเพื่อไทย อยู่ด้วยอุดมการณ์ เรื่องเงินเรื่องทองไม่ต้องพูด วันนี้ไม่มีเงิน ข่าวการดูดทำให้รู้สึกตกใจว่า เขาทิ้งเราไปหมดหรือ เหลือเราคนเดียวหรือ ถามกันก็ไม่มีใครถูกดูด เมื่อถามว่า ถึงเวลาเปิดตัวหัวหน้าพรรคเพื่อสร้างความมั่นใจให้สมาชิกหรือยัง นายสมชายตอบว่า ต้องรอปลดล็อกก่อน เมื่อถามว่า การออกรอบวันนี้เป็นการเรียก ส.ส.มาเช็กชื่อใช่หรือไม่ นายสมชายกล่าวติดตลกว่า เช็กไม่ได้ ผมไม่ใช่อาจารย์ใหญ่จะได้มาเรียกเช็กชื่อ เมื่อถามว่า วันนี้เป็นวันคล้ายวันเกิด น.ส.ยิ่งลักษณ์ ชินวัตร อดีตนายกฯ จะอวยพรอะไร นายสมชายตอบว่า ตั้งใจเลือกวันนี้มาออกรอบ ให้ผู้ใหญ่ของพรรคมารวมตัวกัน เผื่อมีโอกาสอวยพรให้ น.ส.ยิ่งลักษณ์ ทุกคนยังมีความรัก นับถือ และผูกพันกับ น.ส.ยิ่งลักษณ์อยู่ ขอให้สุขกาย สุขใจ มีกำลังใจเข้มแข็ง มีพลานามัยที่สมบูรณ์ พร้อมต่อสู้กับอุปสรรค หรือหมู่มารที่แผ้วพานเข้ามาในชีวิต กรรมเป็นเครื่อง ชี้เจตนา หากท่านทำดี สิ่งดีๆทั้งหลาย รวมทั้งคำอวยพรจากพวกเรา จะทำให้ท่านรอดพ้นภยันตรายทั้งปวง และมีความสุขความเจริญต่อไป,ผู้สื่อข่าวรายงานว่า มีอดีต ส.ส.พรรคเพื่อไทย ที่ใกล้ชิด น.ส.ยิ่งลักษณ์ ได้โพสต์เฟซบุ๊กอวยพรวันคล้ายวันเกิดปีที่ 51 ของ น.ส.ยิ่งลักษณ์จำนวนมากอาทิ นายวัฒนา เมืองสุข อดีต รมว.พาณิชย์ นายพลภูมิ วิภัติภูมิประเทศ น.ส.ธีรรัตน์ สําเร็จวาณิชย์ อดีต ส.ส.กทม. นายคุณากร ปรีชาชนะชัย อดีต ส.ส.สุรินทร์ สำหรับ น.ส.ยิ่งลักษณ์ขณะนี้ยังอยู่ในประเทศอังกฤษกับนายทักษิณ ชินวัตร อดีตนายกฯ พี่ชาย และมีการจัดงานฉลองเฉพาะกับบุคคลภายในครอบครัวเป็นการภายใน โดย น.ส.ยิ่งลักษณ์ได้โพสต์เฟซบุ๊กขอขอบคุณประชาชนที่ยังคิดถึงและไม่ลืมกัน ส่งการ์ดอวยพร ขนม ดอกไม้ รูปภาพพร้อมกำลังใจและความห่วงใยมาให้ผ่านช่องทางต่างๆ พร้อมระบุว่า สิ่งเหล่านี้มีคุณค่าอย่างมาก สำหรับ มิตรภาพ ความรักความหวังดีที่มีต่อกันเสมอมา และจะไม่มีวันลืม,น.ส.ยิ่งลักษณ์ยังระบุด้วยว่า ต้องขอบคุณพี่ชาย ที่ทำให้วันเกิดปีนี้เป็นไปอย่างอบอุ่น พี่ชายบอกว่าให้ทำตัวให้มีความสุข เพื่อคนที่เรารักจะได้ไม่ต้องเป็นห่วง เพราะชีวิตทุกคนต้องเผชิญกับความท้าทายในการดำรงชีวิต และท่านก็ให้เวลาทั้งวันเลี้ยงวันเกิด ให้ทั้ง 2 มื้อ นับเป็นครั้งแรกที่ได้อยู่ฉลองวันเกิดกับพี่ชายหลังจากที่ไม่ได้พบกันนาน รู้สึกดีใจและประทับใจมาก และยังได้รับการ์ดที่ลูกชายสุดที่รัก ทำเองกับมือฝากมาให้ด้วย รู้สึกตื้นตันใจ สุดท้ายนี้ขอส่งความสุขและกำลังใจผ่านไปยังพี่น้องประชาชน และแฟนเพจทุกท่านด้วย,ขณะที่นายทักษิณ ชินวัตร โพสต์อินสตาแกรมอวยพรวันเกิด น.ส.ยิ่งลักษณ์ พร้อมรูปภาพดอกไม้ช่อใหญ่สีชมพู ระบุว่า สุขสันต์วันเกิดนะจ๊ะน้องรักวันเกิดปีนี้เป็นปีแรกที่น้องมาอยู่กับพี่ในต่างประเทศ พี่ขอให้น้องมีสุขภาพที่ดี และขอให้น้องทำตัวให้มีความสุขอยู่กันในต่างแดน เพื่อคนที่รักเราในเมืองไทยจะได้ไม่ต้องกังวลใจ เพราะชีวิตทุกคนก็ต้องเผชิญกับความท้าทายในการดำรงชีวิต พี่จะดูแลน้อง ให้การใช้ชีวิตอยู่ในต่างแดนของเรามีคุณค่า และให้เป็นประโยชน์กับครอบครัว เราและคนที่รักเรา เมื่อเราได้มีโอกาสตอบแทนเขา,ต่อมานายทักษิณได้จัดเลี้ยงวันเกิดให้ น.ส.ยิ่งลักษณ์ ที่ร้านอาหารอีสาน ชื่อ อีสานเขียว ในกรุงลอนดอน โดยมีญาติและคนสนิทจำนวนหนึ่งมาร่วมฉลองด้วย สร้างความตื้นตันใจให้ น.ส.ยิ่งลักษณ์ ถึงกับน้ำตาคลอ นายทักษิณกล่าวว่า ที่มาเลี้ยงร้านนี้เพราะชอบมาประจำ อร่อย เป็นร้านที่ความรู้สึกของอาหารมันคิดถึงบ้าน เหมือนทางอีสานบอกว่า คิดฮอดบ้านแฮง จากนั้นนายทักษิณได้ร้องเพลงมีเนื้อหาว่า คิดฮอดบ้านแฮง เซ้าหรือแลงมองนาฬิกา หลายปีที่จากบ้านมา ใจห่วงหาพี่น้องชาวไทย และกล่าวปิดท้ายว่า อีสานเขียวเนี่ย พรรคเพื่อไทยมีโอกาสเขียวทั้งอีสาน เรียกเสียงตบมือจากผู้ที่มาร่วมงาน จากนั้น น.ส.ยิ่งลักษณ์ได้เข้ามากอดพร้อมกล่าวขอบคุณพี่ชายว่า วันนี้รู้สึกอบอุ่น สำหรับนักการเมืองที่ร่วมงานมีเพียงนายวรวัจน์ เอื้ออภิญญกุล อดีต รมว.วิทยาศาสตร์ฯเท่านั้น,ช่วงเย็นวันเดียวกัน เว็บไซต์ราชกิจจานุเบกษาเผยแพร่พระราชโองการ ประกาศเรื่องให้องคมนตรีพ้นจากตำแหน่ง สมเด็จพระเจ้าอยู่หัวมหาวชิราลงกรณ บดินทรเทพยวรางกูร มีพระราชโองการโปรดเกล้าโปรดกระหม่อม ให้ประกาศว่า ตามที่ทรงพระกรุณาโปรดเกล้าโปรดกระหม่อม แต่งตั้งองคมนตรี ตามประกาศ ลงวันที่ 6 ธ.ค. พ.ศ. 2559 บัดนี้ พล.อ.ธีรชัย นาควานิช องคมนตรี ได้ขอลาออกจากตำแหน่ง อาศัยอำนาจตามความในมาตรา 11 และมาตรา 14 ของรัฐธรรมนูญแห่งราชอาณาจักรไทย จึงทรง พระกรุณาโปรดเกล้าโปรดกระหม่อม ให้พ้นจากตำแหน่ง องคมนตรี ทั้งนี้ ตั้งแต่บัดนี้เป็นต้นไป ประกาศ ณ วันที่ 19 มิ.ย. 2561 ผู้รับสนองพระราชโองการ พล.อ.เปรม ติณสูลานนท์ ประธานองคมนตรี
เทเรซา เมย์ เปิดบ้านเลขที่ 10 รับ บิ๊กตู่ ขอไทยจัดเลือกตั้งตามมาตรฐานสากล ประยุทธ์ ตอกย้ำต้นปี 62 ได้เลือกตั้งแน่ เดินสายโรดโชว์นักลงทุนเมืองผู้ดี
ข่าวหน้า1,เทเรซา เมย์,ประยุทธ์ จันทร์โอชา,เยือนอังกฤษ,โรดแม็ปเลือกตั้ง